Všeobecne záväzné nariadenie obce č. 14/2006 
o zimnej  údržbe miestnych komunikácií na území obce
Obecné zastupiteľstvo vo Zvolenskej Slatine na základe ustanovenia § 4 ods. 3 písm. e/ a f/ zákona SNR č. 369/1990 Zb. o obecnom zriadení v znení neskorších zmien a doplnkov a ustanovenia § 9 ods. 3 zák. č. 135/1961 Zb. o pozemných komunikáciách (cestný zákon) v znení neskorších predpisov vydáva toto: 

Článok 1
Úvodné ustanovenia 
Všeobecne záväzné nariadenie obce (ďalej len „VZN“) o zimnej údržbe pozemných komunikácií 1/ na území obce Zvolenská Slatina upravuje povinnosti a zodpovednosť právnických osôb a fyzických osôb v obci Zvolenská Slatina za zimnú údržbu miestnych komunikácií, ciest, chodníkov a verejných priestranstiev (ďalej len „komunikácií“/2). 
Článok 2
Zimná údržba 
1. Začiatok zimnej údržby sa určuje spravidla dňom 15. novembra príslušného roka. Koniec zimnej údržby sa určuje spravidla na 31. marec nasledujúceho roka.
2. Podľa stavu ohrozenia mimoriadnymi poveternostnými a klimatickými podmienkami 3/ môžu byť tieto termíny posunuté na základe nariadenia starostu obce Zvolenská Slatina.
3. Na území obce zimnú údržbu komunikácií vykonávajú a zabezpečujú vlastníci a správcovia komunikácií, prípadne nimi zmluvne poverené fyzické osoby oprávnené na podnikanie podľa osobitných predpisov 4/ a právnické osoby v zmysle zákona 5/. Správca miestnych komunikácií zabezpečuje úlohy zimnej údržby v príslušnom roku v súlade s platnou právnou úpravou 5/ a postupuje v zmysle vypracovaného plánu zimnej údržby. 
Článok 3
Povinnosti vlastníkov a správcov komunikácií 
1. Vlastníci a správcovia komunikácií sú povinní najmä: 
a.	vykonávať zimnú údržbu na miestnych   komunikácií (viď plán zimnej údržby),
b.	vykonávať zimnú údržbu na ostatných verejných priestranstvách, parkoviskách, chodníkoch, komunikáciách, vrátane lávok, schodíšť, priechodov pre chodcov a cintorínov,
c.	zabezpečovať zimnú údržbu, odhrňovanie snehu z chodníkov,  ciest a priechodov v parkoch,
d.	zabezpečovať zimnú údržbu na prístupových chodníkoch vedúcich k objektom bytového hospodárstva, spojovacích chodníkoch medzi objektmi a stanovišťami zberných nádob odpadkov.
Článok 4
Zodpovednosť za odvoz snehu 
1. Za odvoz snehu zodpovedajú vlastníci alebo správcovia komunikácií, resp. nimi poverená právnická osoba alebo fyzická osoba na základe rozhodnutia štábu zimnej údržby, pričom odvoz snehu je zabezpečovaný v mimoriadnych prípadoch, keby tvoril prekážku v cestnej doprave resp. pohybe chodcov. 
2. Vlastníci a správcovia komunikácií odhŕňajú sneh k okraju vozovky tak, aby miesta vstupov do jazdnej dráhy v mieste priechodu pre chodcov zostali voľné. Hromady snehu nie je prípustné tvoriť na autobusových zastávkach, pri kontajneroch odpadu a na vstupoch na vozovku v miestach priechodu pre chodcov. 
 
Článok 5
Zodpovednosť za zimnú údržbu 
1. Za zimnú údržbu komunikácií zodpovedajú vlastníci alebo správcovia pozemných komunikácií 2/ resp. nimi poverené právnické osoby alebo fyzické osoby.
2. Za zimnú údržbu chodníkov priľahlých k nehnuteľnostiam v zastavanom území obce zodpovedajú vlastníci, správcovia alebo užívatelia hraničiacich nehnuteľností 5/. 

 Článok 6
Podmienky posypu komunikácií a verejných priestranstiev 
1.	Je povolené používať posypový materiál, ktorý nie je zdraviu škodlivý (piesok, piliny, kamenná drva, chlorid sodný). 
2.	Chemický posypový materiál sa môže použiť spravidla len na nebezpečných úsekoch komunikácií (napr. križovatky, stúpania, lávky a schodištia). 
3.	Mimo určených úsekov (napr. ochranné pásma vodných zdrojov) je možné použiť chemický posyp len so súhlasom príslušných orgánov. 
4.	Počas celého roka sú vlastníci a správcovia komunikácií povinní priebežne zabezpečovať čistenie miestnych komunikácií včítane chodníkov, krajníc a rigolov od opadaného lístia a ovocia zo stromov. 

Článok 7
Čistenie chodníkov 
1. Čistením chodníkov počas zimnej údržby sa rozumie odstraňovanie snehu a poľadovice. 
2. Chodník musí byť udržiavaný po celej jeho šírke, najmenej však do šírky 1,5 m, sneh sa zhŕňa k okraju chodníka. 
3. Chodníky musia byť vyčistené každý deň spravidla do 8.00 h ráno. Hlavné čistenie sa vykonáva po 19.00 h a končí pred 6.00 h ráno. V prípade zlých poveternostných podmienok sa čistenie chodníkov vykonáva i v priebehu dňa. 
4. Poľadovica musí byť odstránená čo najskôr, aby sa predišlo úrazom a poškodeniu zdravia chodcov. 
5. Čistenie chodníkov v zimnom období treba v prípade potreby v priebehu dňa opakovať viackrát. 

Článok 8
Ukončenie zimnej údržby 
Po ukončení zimnej údržby sú všetky zodpovedné subjekty povinné odstrániť skládky posypového materiálu z verejných priestranstiev, ak ich zriadili, a to v termíne určenom štábom zimnej údržby. 

 Článok 9
Plán zimnej údržby 
1. Obec zastúpené starostom zvoláva prvé zasadnutie štábu zimnej údržby, na ktorom štáb zimnej údržby najneskôr do XX. 11. kalendárneho roka posúdi úroveň plánovaných úloh pre zabezpečenie zimnej údržby na miestnych komunikáciách a chodníkoch.
2. Štáb zimnej údržby tvoria starosta obce, alebo jeho zástupca, prednostka úradu, zamestnanci ObÚ, obecná polícia, poslanci OZ.
3. Vedúcim štábu zimnej údržby komunikácií je spravidla starosta obce (zástupca). Starosta V prípade kalamitnej situácie starosta (zástupca starostu) zvoláva štáb ZÚ bezodkladne. V pochybnostiach sa má za to, že situácie kalamitnou je. 
4. Plán zimnej údržby (ďalej len „ZÚ“) obsahuje:
•	zoznam členov operatívneho štábu ZÚ, zodpovedných za riadenie ZÚ s telef. číslami a adresami,
•	zoznam techniky, ktorou sa bude zabezpečovať ZÚ,
•	skladbu posypového materiálu, jeho množstvo uložené na skládke, ako aj možnosť priebežného doplňovania, 
•	rajonizáciu obce pre strojné čistenie ciest a chodníkov a ručné čistenie chodníkov (rajonizácia obce obsahuje harmonogram čistenia a posypu ciest a chodníkov v sledoch podľa poradia dôležitosti s prílohami, v ktorých sú mapky, zoznam ulíc),
•	rozpis služieb vodičov, ktorý obsahuje zoznam pracovníkov, pridelený mechanizmus na výkon ZÚ, ako aj telef. čísla a adresy, 
Článok 10
Spôsob kontroly 
1. Kontrolu dodržiavania VZN vykonávajú poverení zamestnanci ObÚ Zvolenská Slatina a obecná polícia. 
3. Kontrolnú činnosť zo strany ObÚ riadi starosta obce resp. prednostka úradu.   

Článok 11
Sankčný postih 
1. Za porušenie povinností vyplývajúcich z tohto VZN zodpovedajú právnické osoby a fyzické osoby, ako je to uvedené v tomto VZN. 
2. Za nesplnenie povinnosti počas zimnej údržby a porušenie tohto VZN, môže starosta obce uložiť pokutu právnickej osobe alebo fyzickej osobe oprávnenej na podnikanie až do výšky 200.000,- Sk 6/. Fyzickej osobe možno v blokovom konaní uložiť pokutu do výšky 1.000,- Sk. 
3. Porušenie tohto VZN fyzickou osobou môže byť posudzované aj ako priestupok podľa zákona SNR č. 372/1990 Zb. o priestupkoch v znení neskorších zmien a doplnkov, ak nejde o trestný čin postihnuteľný podľa osobitných právnych predpisov.   
Článok 12
Prechodné a záverečné ustanovenia 
1.	Zmeny a doplnky tohto VZN schvaľuje obecné zastupiteľstvo vo Zvolenskej Slatine. 
2.	Toto VZN prerokovalo Obecné zastupiteľstvo v Zvolenskej Slatine na svojom zasadnutí dňa 25.11.2006 
	a nadobúda účinnosť dňom 10.12.2006

Vyvesené:   10.11.2006							Juraj Kováčik
Schválené:  25.11.2006 							starosta obce
Účinné	   : 10.12.2006

1/ § 1 ods. 2 zák. č. 135/1961 Zb. o pozemných komunikáciách v znení neskorších predpisov
2/ § 3 d zák. č. 135/1961 Zb. o pozemných komunikáciách v znení neskorších predpisov
3/ § 12 ods. 6 vyhl. č. 35/1984 Zb., ktorou sa vykonáva zákon č. 135/1961 Zb. o pozemných komunikáciách
4/ § 2 zák. č. 455/1991 Zb. o živnostenskom podnikaní v znení neskorších predpisov
5/ § 9 zák. č. 135/1961 Zb. o pozemných komunikáciách v znení neskorších predpisov
6/ § 13 ods. 8 zákona č. 369/1990 Zb. o obecnom zriadení v znení neskorších predpisov